### Beslutninger

Fremsendes til Børn og Unge-udvalget til behandling i henhold til beslutning i byrådets møde den 30. april 2025.

###

BESLUTNINGSFORSLAG FRA [adresse], ALT OG EL

Siden 2006 har [adresse] sprogscreenet alle børn med dansk som andetsprog før skolestart. Hvis screeningen viser et ”ikke uvæsentligt behov for dansk som andetsprog”, mister de frie skolevalg. Børnene kan kun starte på den lokale folkeskole, hvis denne har under 20 % elever med stort behov for sprogstøtte. Ellers henvises de til en modtagerskole med færre elever med sprogstøttebehov. Hvis behovet for sprogstøtte er blevet mindre ved en senere sprogvurdering, kan forældrene få muligheden for frit skolevalg igen. I dag er 222 børn henvist til skoler uden for deres distrikt, hvilket betyder, at de bliver transporteret langt væk fra deres lokalområde. Forslagsstillerne finder dette utilfredsstillende, og ordningen har vist sig at være uholdbar i de knap 20 år, den har eksisteret. Alene skoleåret 2024/2025 er 33 børn blevet tvangshenvist til en anden skole end deres distriktsskole.

TrygFondens Børneforskningscenter gennemførte en undersøgelse af effekten henvisningspolitikken i 2020 og resultatet er helt klart; ”Resultaterne viser, at tosprogede børn med behov for sprogstøtte klarer sig dårligere og lærer mindre, når de henvises til en anden skole i kommunen, sammenlignet med hvis de starter på den lokale folkeskole”

Med andre ord betaler børn, der er omfattet af skolehenvisningspolitkken, i dag prisen for den fejlslagne henvisningspolitik, der har været gældende siden 2006. Denne politik, der tvinger tosprogede børn til at blive sendt til skoler langt fra deres hjem, har ikke løst de udfordringer der var hensigten, og de har ikke haft den ønskede effekt på elevernes faglige og sociale udvikling.

I stedet bør vi fokusere på, hvad der er godt for det enkelte barn og sikre, at børnene får den støtte, de har brug for enten i deres distriktsskole eller andre nærliggende skoler. Med den nuværende henvisningspolitik, hvor mange børn dagligt transporteres langt væk fra deres hjem, gør det svært for dem at få et velfungerende socialt børneliv med gode venner og fritidsliv. Derfor foreslår forslagsstillerne, at vi stopper med at transportere børnene til fjerne skoler og i stedet investerer ressourcerne der hvor børnene er.

Det indstilles derfor, at:

1) Den eksisterende henvisningspolitik for tosprogede børn afskaffes.

2) Der i stedet tilbydes rådgivning og vejledning til forældre med børn med sprogstøtte behov, så de frivilligt kan vælge den skole, der bedst understøtter deres børns udvikling.

3) De ressourcer, der i dag anvendes til bustransport, skal øremærkes og investeres i at styrke de lokale skoler, som børnene kommer fra - f.eks. gennem to-voksenordning og øget samarbejde med forældrene.

Radikale Venstre: Mahad Yussuf (initiativtager og ordfører), Alvin Eriksen, Oliver Jespersen

Alternativet: Jean Karlsen

Enhedslisten: Nete Frederiksen

### Sagsforløb

Udvalg: [adresse]

Dato: 09-04-2025

Frida Andreasen: 21

Sagens behandling blev udsat i byrådets møde den 9. april 2025.